Yhteinen ehdotus NEUVOSTON ASETUS Libyan tilanteen johdosta määrättävistä rajoittavista toimenpiteistä annetun asetuksen (EU) N:o 204/2011 muuttamisesta /* JOIN/2014/016 final - 2014/0127 (NLE) */





PERUSTELUT (1) Neuvosto antoi 2 päivänä maaliskuuta 2011 asetuksen (EU) N:o 204/2011 Libyan tilanteen johdosta määrättävistä rajoittavista toimenpiteistä 28 päivänä helmikuuta 2011 annetussa päätöksessä 2011/137/YUTP säädettyjen toimenpiteiden täytäntöön panemiseksi. (2) Yhdistyneiden kansakuntien turvallisuusneuvosto hyväksyi 29 päivänä maaliskuuta 2014 päätöslauselman 2146 (2014), jolla kielletään päätöslauselman 1970 (2011) nojalla perustetun komitean nimeämiltä aluksilta, jäljempänä ’nimetyt alukset’, raakaöljyn lastaaminen, kuljetus ja purkaminen jäsenvaltion lainkäyttöalueella ilman Libyan hallitukselta saatua ohjetta. (3) Päätöslauselmassa 2146 (2014) jäsenvaltioita kehotetaan myös estämään nimettyjen alusten pääsy satamiin ja kielletään polttoainetäydennys, tavaratoimitukset ja muut palvelut nimetyille aluksille paitsi, jos tällaiset palvelut ovat humanitaarisista syistä välttämättömiä tai alus on palaamassa Libyaan. (4) Lisäksi päätöslauselmassa 2146 (2014) päätettiin, että kaikkien jäsenvaltioiden olisi toteutettava toimenpiteitä nimetyissä aluksissa olevaan Libyasta peräisin olevaan raakaöljyyn liittyvien liiketoimien kieltämiseksi. (5) Libyan tilanteen johdosta määrättävistä rajoittavista toimenpiteistä 28 päivänä helmikuuta 2011 annettua neuvoston päätöstä 2011/137/YUTP[1] muutettiin X päivänä huhtikuuta 2014 neuvoston päätöksellä 2014/XX/YUTP näiden toimenpiteiden panemiseksi täytäntöön. (6) Unionin ulkoasioiden ja turvallisuuspolitiikan korkea edustaja ja Euroopan komissio ehdottavat, että asetusta (EU) N:o 204/2011 muutetaan edellä esitetyn mukaisesti. 2014/0127 (NLE) Yhteinen ehdotus NEUVOSTON ASETUS Libyan tilanteen johdosta määrättävistä rajoittavista toimenpiteistä annetun asetuksen (EU) N:o 204/2011 muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 215 artiklan, ottaa huomioon Libyan tilanteen johdosta määrättävistä rajoittavista toimenpiteistä 28 päivänä helmikuuta 2011 annetun neuvoston päätöksen 2011/137/YUTP[2], ottaa huomioon unionin ulkoasioiden ja turvallisuuspolitiikan korkean edustajan ja Euroopan komission yhteisen ehdotuksen, sekä katsoo seuraavaa: (1) Libyan tilanteen johdosta määrättävistä rajoittavista toimenpiteistä 2 päivänä maaliskuuta 2011 annetulla neuvoston asetuksella (EU) N:o 204/2011[3] pannaan täytäntöön päätöksessä 2011/137/YUTP säädetyt toimenpiteet. (2) Yhdistyneiden kansakuntien turvallisuusneuvosto hyväksyi 29 päivänä maaliskuuta 2014 päätöslauselman 2146 (2014), jolla kielletään pakotekomitean nimeämiltä aluksilta, jäljempänä ’nimetyt alukset’, Libyasta peräisin olevan raakaöljyn lastaaminen, kuljetus ja purkaminen jäsenvaltioiden lainkäyttöalueella ilman Libyan hallituksen ohjetta. (3) Turvallisuusneuvoston päätöslauselmassa 2146 (2014) edellytetään, että toteutetaan toimenpiteitä, joilla estetään nimettyjen alusten pääsy satamiin ja kielletään polttoainetäydennys, tavaratoimitukset ja muut palvelut nimetyille aluksille. (4) Turvallisuusneuvoston päätöslauselmassa 2146 (2014) kielletään myös nimetyissä aluksissa olevaan Libyasta peräisin olevaan raakaöljyyn liittyvät liiketoimet. (5) Tarkoituksenmukaisuussyistä komissio olisi valtuutettava muuttamaan turvallisuusneuvoston tai pakotekomitean ilmoitusten tai tietojen perusteella luetteloa nimetyistä aluksista, joihin näitä toimenpiteitä sovelletaan. (6) Neuvoston päätöstä 2011/137/YUTP muutettiin X päivänä huhtikuuta 2014 annetulla neuvoston päätöksellä 2014/XX/YUTP näiden toimenpiteiden panemiseksi täytäntöön. (7) Asetusta (EU) N:o 204/2011 olisi tämän vuoksi muutettava, ON HYVÄKSYNYT TÄMÄN ASETUKSEN: 1 artikla Muutetaan asetus (EU) N:o 204/2011 seuraavasti: 1. Lisätään 1 artiklaan h ja i alakohta seuraavasti: ”h) ’nimetyillä aluksilla’ Yhdistyneiden kansakuntien turvallisuusneuvoston päätöslauselman 2146 (2014) 11 kohdassa tarkoitettuja pakotekomitean nimeämiä aluksia, jotka luetellaan tämän asetuksen liitteessä V; i) ’Libyan hallituksen yhteyspisteellä’ Libyan hallituksen nimittämää yhteyspistettä, joka on ilmoitettu pakotekomitealle Yhdistyneiden kansakuntien turvallisuusneuvoston päätöslauselman 2146 (2014) 3 kohdan mukaisesti.” 2. Lisätään 10 b artikla seuraavasti: ”10 b artikla 1. Kielletään nimetyiltä aluksilta Libyasta peräisin olevan raakaöljyn lastaaminen, kuljetus ja purkaminen jäsenvaltion lainkäyttöalueella, ellei jäsenvaltion toimivaltainen viranomainen ole antanut tähän lupaa Libyan hallituksen yhteyspistettä kuultuaan. 2. Kielletään antamasta tai myöntämästä nimetyille aluksille pääsyä unionin alueella oleviin satamiin. 3. Edellä 2 kohdassa säädettyä toimenpidettä ei sovelleta, jos unionin alueella olevaan satamaan pääsy on välttämätöntä tarkastuksen vuoksi, hätätapauksessa tai kun alus on palaamassa Libyaan. 4. Kielletään jäsenvaltioiden kansalaisten harjoittama tai jäsenvaltioiden alueelta käsin tapahtuva polttoainetäydennyspalvelujen, tavaratoimitusten tai muiden huoltopalvelujen tarjoaminen. 5. Liitteessä IV ilmoitetut jäsenvaltioiden toimivaltaiset viranomaiset voivat myöntää poikkeuksia 4 kohdassa säädettyyn toimenpiteeseen, jos se on välttämätöntä humanitaarisista tai turvallisuussyistä tai jos alus on palaamassa Libyaan. Tällaisista luvista on ilmoitettava pakotekomitealle ja komissiolle kirjallisesti. 6. Kielletään nimetyissä aluksissa olevaan raakaöljyyn liittyvät liiketoimet, mukaan lukien raakaöljyn myynti, raakaöljyn kuljetukseen liittyvän vakuutuksen ottaminen, raakaöljyn käyttäminen luottona tai satamamaksujen vastaanottaminen raakaöljyn kuljettamisesta vastaavalta varustamolta.” 3. Korvataan 15 artikla seuraavasti: ”15 artikla Komissio valtuutetaan a) muuttamaan liitettä IV jäsenvaltioiden toimittamien tietojen perusteella; b) muuttamaan liitettä V joko Yhdistyneiden kansakuntien turvallisuusneuvoston tai pakotekomitean toteamusten perusteella.” 2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja [1] EUVL L 58, 3.3.2011, s. 1. [2] EUVL L 58, 3.3.2011, s. 1. [3] EUVL L 58, 3.3.2011, s. 1.